Fabian Stang krevde svar om Utøya-penger. Morgenen etter slettet han Facebook-posten.
Den tidligere Oslo-ordføreren fra Høyre møter sterk motbør fra flere partifeller etter Facebook-innlegg om pengestøtte til Utøya. – Arbeiderpartiet har visst enerett til å mene noe om det, svarer han. – Dette føyer seg inn i rekken av mange ufølsomme Facebook-statuser Stang har om 22. juli. Det er på tide at han innser at mange synes han er ubehagelig og hvor mange som får en klump i magen av disse statusene hans. Det sier AUF-leder Astrid Willa Hoem til Aftenposten. Det stormer nemlig igjen rundt tidligere Oslo-ordfører Fabian Stang (H). Han har nok en gang postet et Facebook-innlegg hvor han omtaler 22. juli. Denne gangen tar Stang utgangspunkt i habilitetssakene mot flere politikere som ble rullet opp i fjor. Tirsdag denne uken vedtok nemlig et samlet storting kritikk av Tonje Brenna og sterk kritikk av Erna Solberg. Timer senere kommenterte Stang vedtaket i et Facebook-innlegg. Der skrev han at Erna Solberg er «dømt» for ikke å ha undersøkt sin manns investeringer og Tonje Brenna for å ha gitt penger til Utøya. Stang skrev videre at Brenna må forklare hvorfor Utøya får penger fra Wergelandsenteret. Kunnskapsdepartementet bevilger nemlig en pengesum til Wergelandsenteret, som deretter finansierer en liten del av undervisningsopplegget på Utøya. Stang stiller spørsmål ved om denne støtten er forholdsmessig: «AUF ble rammet av grusom terror, men det må likevel være slik at alle ungdomsorganisasjonene får sin forholdsmessige del av bidrag fra staten. Er det noen som har turt å spørre om hva andre ungdomspartier har fått fra Wergelandsstiftelsen?» Onsdag formiddag er Facebook-innlegget slettet. AUF-lederen er nådeløs Selv om Stang slettet Facebook-innlegget omtrent 12 timer senere, rakk debatten å ta av i kommentarfeltet og på X/Twitter.  AUFs leder Astrid Willa Hoem er blant dem som reagerer sterkt i en Twitter/X-tråd: «Forholdsmessighet??? Er det forholdsmessig at Utøya, AUF, overlevende og etterlatte har bygget opp igjen Utøya uten en krone fra staten?» – Det har hele tiden vært en uforholdsmessighet etter 22. juli, fortsetter hun på telefon til Aftenposten. Hoem kaller fremstillingen fra Stang uriktig. – Det er AUF som har presset på for å bygge opp igjen Utøya og for å få bygget minnesmerker. Det har vi gjort utelukkende med hjelp av private midler. X/Twitter-tråden fortsetter i åtte poster, og Hoem avslutter den slik: «Ikke kom til oss å snakk om forholdsmessighet, Fabian Stang. Jeg tror ikke du forstår hvor lite forholdsmessighet det har vært for oss som ungdomsorganisasjon i alle årene etter 22. juli.» Også flere av Stangs partifeller har gått ut mot ham i kommentarfeltet under posten, som nå er slettet. Tidligere Høyre-nestleder og statsråd Jan Tore Sanner skrev at Stang bommet grovt. – Jeg er glad han har slettet innlegget sitt, skriver Sanner i en SMS til Aftenposten. Hoem sier hun er takknemlig for støtten fra Sanner. – Både han og Ola Svenneby (leder i Unge Høyre, journ.anm.) har gjort det. Det satte jeg pris på. – Jeg trodde vi hadde kommet lenger Når Aftenposten ringer Fabian Stang onsdag formiddag, forteller han at han ikke angrer på innlegget, men ønsker å forklare hvorfor han slettet det: – Uansett hvor mye man presiserer at man har sympati og forståelse for hvor grusomt det var, så er det fortsatt veldig touchy. Arbeiderpartiet har visst enerett til å mene noe om det. Det må jeg respektere, så jeg måtte slette det. Men jeg trodde vi hadde kommet lenger. – Hva er reaksjonen din på at Hoem kaller innleggene dine ubehagelige? – Det er jo i grunn umulig å svare på. Jeg mener jeg har vært like følsom som andre rundt 22. juli. Men jeg må få lov å mene om pengespørsmål likevel. Han sier han forsøkte å understreke hvor stor tragedie AUF har opplevd og samtidig stille spørsmål ved pengestøtte: – Det må det være rom for. Det har vært forvirrende hva slags penger som overføres og hvem som får midler. Jeg ble overrasket over at pengene ble sendt via dette Wergelandsenteret. Da ser ikke vi vanlige mennesker hvordan pengene kommer frem, hevder han. Utøya-sjef: Ingen penger til AUF AUF-lederen sier derimot at det ikke er snakk om pengebidrag fra Wergelandsenteret. Hun sier det dreier seg om at senteret kjøper tjenester fra Utøya. – Ja, men de får i hvert fall overført en verdi, svarer Stang og fortsetter: – Jeg mener det skal være sånn at dersom AUF skal få mer enn andre, så må det være en synlig post på budsjettet. Daglig leder i Utøya AS, Ingrid Enderud, understreker i en epost til Aftenposten etter at saken ble publisert at Utøya AS eies av AUF, men at det drives som en ideell stiftelse som ikke betaler utbytte til eier.  – Fabian Stangs påstand om at inntekter Utøya AS har fått har gått til ungdomspartiet AUF er derfor feil, skriver hun. 
Tidligere ordfører Fabian Stang skaper debatt om Utøya-penger. Stang stiller spørsmål om forholdsmessigheten ungdomspartienes pengestøtte. Stang la ut et innlegg på Facebook. Mange reagerte, spesielt AUFs leder Astrid Willa Hoem. Innlegget er nå slettet. Stang angrer ikke på innlegget. Han mener det må være rom for diskusjon om pengestøtte til Utøya.